Na temelju članka 7. Zakona o naseljima („Narodne novine“ broj 39/22) i članka 46. Statuta Grada Rijeke („Službene novine Primorsko-goranske županije“ broj 24/09, 11/10 i 5/13 i „Službene novine Grada Rijeke“ broj 7/14, 12/17, 9/18, 11/18-pročišćeni tekst, 2/20 i 3/21), Gradsko vijeće Grada Rijeke na sjednici \_\_\_\_\_\_\_ 2024. godine, donijelo je

**O D L U K U**

**o kriterijima i postupku za određivanje imena ulica i trgova na području grada Rijeke**

1. **OPĆE ODREDBE**

**Članak 1.**

Ovom se Odlukom utvrđuju kriteriji i postupak za određivanje imena ulica i trgova na području grada Rijeke.

**Članak 2.**

Izrazi koji se koriste u ovoj Odluci, a koji imaju rodno značenje, odnose se jednako na muški i ženski rod.

**Članak 3.**

Ulica ili trg je javna površina u općoj uporabi kojoj se određuje ime radi lakšeg snalaženja u prostoru i dodjeljivanja kućnih brojeva zgradama.

Ulica i trg mogu se nalaziti samo unutar granica područja naselja.

**Članak 4.**

Ulica i trg moraju imati ime.

Ime se može odrediti i za drugu javnu površinu u općoj uporabi kao što je cesta, avenija, aleja, park, perivoj, prolaz, prilaz, magistrala, šetalište, stube, obala, uvala, odvojak, put, poljana, gat, stubište, obronak, brijeg, zavoj, dol, prečac, vidikovac i slično.

Na području grada Rijeke ne mogu biti dvije ili više ulica, odnosno trgova s istim imenom.

**Članak 5.**

Ime ulice i trga određuje Gradsko vijeće Grada Rijeke (u daljnjem tekstu: Gradsko vijeće) na prijedlog Odbora za mjesnu samoupravu (u daljnjem tekstu: Odbor).

**Članak 6.**

Ulica i trg mogu imati ime po općim i zemljopisnim pojmovima, toponimima, biljnim i životinjskim vrstama karakterističnim za područje grada Rijeke, povijesnim događajima, pokretima i datumima vezanim za povijesne događaje, po imenima drugih gradova i država, imenima osoba i organizacija koje su dale značajan doprinos u povijesti Grada Rijeke te njegovom političkom, kulturnom, društvenom ili znanstvenom razvoju, a ime ulice može imati i brojčane oznake.

Ime ulice i trga određuje se na način da se može upisati na osobne dokumente koji se izrađuju u skladu s međunarodnim standardima.

1. **FOND IMENA**

**Članak 7.**

Za područje grada Rijeke vodi se jedinstveni Fond imena koji predstavlja temelj za određivanje imena ulica i trgova.

Fond imena osniva i vodi Odbor.

**Članak 8.**

Prijedlog za uvrštenje pojmova, imena osoba odnosno značajnih datuma u Fond imena podnosi se Odboru u pisanom obliku.

Prijedlog iz stavka 1. ovog članka mogu podnijeti:

* građani i udruge građana
* članovi Gradskog vijeća
* Gradonačelnik Grada Rijeke
* vijeća mjesnih odbora
* vijeća i predstavnici nacionalnih manjina
* vjerske zajednice
* političke stranke
* ustanove i druge pravne osobe.

Ako se za uvrštenje u Fond imena predlaže zemljopisni pojam, potrebno je obrazložiti njegovu dosadašnju lokaciju u prostoru i etimologijsko značenje pojma vodeći računa o narječju.

Ako se za uvrštenje u Fond imena predlaže ime osobe, potrebno je priložiti životopis koji mora sadržavati osnovne podatke o osobi i značaju njenog doprinosa zbog kojega se podnosi prijedlog.

Na temelju prijedloga iz stavka 1. ovoga članka, kao i na temelju vlastite inicijative, u Fond imena Odbor može uvrstiti pojmove, značajne datume odnosno imena osoba za koje Odbor ocijeni da su valjano obrazloženi i argumentirani te za koje je dostavljeno dovoljno podataka temeljem kojih se mogu uvrstiti u Fond imena.

**Članak 9.**

U razmatranju prijedloga iz članka 8. stavka ove Odluke, Odbor ocjenjuje kvalitetu predloženog rješenja i njegovu sadržajnost.

Kvaliteta predloženog rješenja prilikom predlaganja imena osobe očituje se u njezinom liku i djelu, racionalnoj i suvremenoj spoznaji tog djela te njegovog posrednog i neposrednog utjecaja na prošlost, sadašnjost i budućnost građana i Grada Rijeke.

Sadržajnost prijedloga očituje se u uvažavanju razmjerne zastupljenosti imena ulica iz razdoblja nakon drugog svjetskog rata i potrebi očuvanja bitnih odrednica antifašističkog i humanističkog značaja, imena značajnih hrvatskih velikana i njihovih djela, kao i svjetski poznatih osoba koje su u Rijeci bile uvažavane i koje su uvažavale Rijeku i njezine građane.

1. **KRITERIJI ZA ODREĐIVANJE IMENA ULICA I TRGOVA**

**Članak 10.**

Na temelju podataka iz Fonda imena, Odbor utvrđuje prijedlog za imenovanje ulice i trga.

Prilikom utvrđivanja prijedloga, Odbor se rukovodi sljedećim kriterijima:

- uvažavanje izvornih naziva ulica i trgova iz vremena kada su izgrađeni, kao i naziva koji su se tijekom povijesti udomaćili i postali dio svijesti građana

- uvažavanje potrebe grupiranja imena ulica i trgova radi kvalitetne orijentacijske obavijesti

- izbjegavanje nepotrebnog mijenjanja imena ulice ili trga više puta.

**Članak 11.**

Ulicama u rubnim dijelovima grada daju se imena iz zemljopisne nomenklature, odnosno već zatečena imena koja podsjećaju na nekadašnji morfološki izgled (Brdo, Dolčić, Klančić, Rebar i sl.) ili vrste zelenih površina (Ljeska, Borik, Zelengaj, Grabova, Črešnjeva i sl.)

Ulicama u novoizgrađenim dijelovima grada daju se imena zaslužnih osoba iz povijesti, politike, kulture, znanosti i ostalih društvenih djelatnosti, a koje su živjele ili djelovale na području grada Rijeke.

1. **POSTUPAK ODREĐIVANJA IMENA ULICA I TRGOVA**

**Članak 12.**

Prijedlog za određivanje imena ulice i trga može podnijeti predlagatelj iz članka 8. stavka 2. ove Odluke.

Prijedlog iz stavka 1. ovoga članka podnosi se Odboru u pisanom obliku i obvezno sadrži:

- prijedlog za određivanje imena ulice ili trga u skladu s člankom 8. ove Odluke

- tekstualni opis s osnovnim podacima o lokaciji i izgledu ulice ili trga i

- grafički prikaz ulice ili trga.

Na traženje Odbora, predlagatelj je dužan dostaviti i dodatnu dokumentaciju.

Prijedlog koji nije podnesen u skladu s odredbama ovoga članka neće se uzeti u razmatranje.

**Članak 13.**

Iznimno od odredbe članka 12. stavka 2. ove Odluke, ukoliko se za određivanje imena ulice i trga predlaže ime koje je već sadržano u Fondu imena, dovoljno je u prijedlogu naznačiti da je predloženo ime već uvršteno u Fond imena.

**Članak 14.**

Prijedlog odluke o određivanju imena ulice ili trga utvrđuje Odbor po prethodno pribavljenom mišljenju vijeća mjesnog odbora na čijem se području nalazi ulica ili trg.

Ime ulice i trga mora biti usklađeno s prethodno pribavljenim mišljenjem Povjerenstva Vlade Republike Hrvatske za standardizaciju geografskih imena.

Na temelju prijedloga Odbora Gradsko vijeće donosi odluku o određivanju imena ulice i trga na području grada Rijeke.

**Članak 15.**

Sastavni dio odluke iz članka 14. stavka 3. ove Odluke je službena podloga iz registra prostornih jedinica na kojoj je prikazano ime ulice odnosno trga prije donošenja odluke i ime ulice odnosno trga kako se predlažu odlukom.

**Članak 16.**

Odlukom iz članka 14. stavka 3. ove Odluke određuju se i troškovi za provedbu odluke na strani Grada Rijeke i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.

**Članak 17.**

O donošenju odluke iz članka 14. stavka 3. ove Odluke, Grad Rijeka će obavijestiti Državnu geodetsku upravu, Područni ured za katastar Rijeka, najkasnije u roku od osam dana od dana objave odluke u „Službenima novinama Grada Rijeke“.

1. **ZAVRŠNE ODREDBE**

**Članak 18.**

Stupanjem na snagu ove Odluke prestaje važiti Odluka o načelima, kriterijima i postupku za određivanje imena ulica i trgova na području grada Rijeke („Službene novine Primorsko-goranske županije“ broj 12/04, 44/09 i 21/12).

**Članak 19.**

Ova Odluka stupa na snagu osmoga dana od dana objave u „Službenim novinama Grada Rijeke“.